偈五十三首  其五一
作者：釋克勤
朝代：宋

paragraphs: 一向孤峰獨宿，目視雲霄。
雖則不埋沒宗風，無乃太高生。
一向十字路口，土面灰頭，利物應機。
雖則埋沒自己，無乃太屈辱生。
況明悟之士，頂門具眼，肘後有符。
出沒卷舒，得大自在。
動若浮雲，止猶谷神。
或可以孤峰獨宿，不礙土面灰頭。
或土面灰頭，不礙孤峰獨宿。
恁麽中有不恁麽，不恁麽中却有恁麽。
瑞氣逢嘉運，靈苗觸處春。